अब, जबकि लघुकथा ने विधा की–सी प्रतिष्ठा प्राप्त कर ली है तो लघुकथा लेखकों का दायित्व है कि वे इसे बँधे–बँधाए ढांचे और घिसे–पिटे कथ्यों से बाहर लाएँ। आज आवश्यकता लघुकथा में नए आयाम तलाशने की है। उसकी शक्ति और सामर्थ्य को पहचानने की है। जरूरत है नए विषयों को तलाशने की। पुरानों को नई दृष्टि, नए शिल्प के साथ प्रस्तुत करने की। प्रायोगिकता, सांकेतिकता और प्रतीकात्मकता को बढ़ाने की। वस्तुत: लघुकथा में जो अनकहा रह जाता है या जिसके कहने से लेखक अपने को बड़ी चतुराई से बचा लेता है, वही महत्त्वपूर्ण और माननीय होता है। लघुकथा लेखक को कुछ सूत्र भी छोड़ देना चाहिए, जिसे पकड़कर पाठक रचना के अंदर प्रवेश कर सके। उसके बाद जब पाठक कथा का मर्म खुद समझेगा तो उसका आनंद तो द्विगुणित होगा ही, वह दूर तक और देर तक सोचने को विवश भी होगा। बाजारवाद (भूमंडलीकरण–उदारीकरण आदि,) 11 सितंबर 2001 के बाद उभरा आतंकवाद का नया चेहरा, अमेरिका की दोहरी और दोरंगी नीति, संसद में लगनेवाला हाट–बाजार, भ्रष्ट से भ्रष्टतर होती जा रही राजनीति आदि ऐसे वि्षय हैं जिन पर लघुकथा लेखकों को नए सिरे से विचार करना होगा।